ग्वालियर. अलनीनो प्रभाव के चलते पिछले साल के दिसंबर की तरह इस बार ठंडे दिन देखने को नहीं मिले। दिसंबर के अंतिम सप्ताह में दिन का औसत तापमान सामान्य से 5 डिग्री से अधिक चल रहा है। मौसम में इस तरह के बदलाव से फसलों के उत्पादन के साथ लोगों के स्वास्थ्य पर विपरीत असर पड़ रहा है।
मौसम में यह बदलाव प्रशांत महासागर का तापमान सामान्य से ऊपर होने के कारण हुआ है। साथ ही इस बार समुद्र से नमी की मात्रा कम आ रही है। इससे पश्चिमी विक्षोभ भी असर नहीं दिखा सका। मौसम विभाग के मुताबिक, जनवरी में भी दिन का तापमान सामान्य से एक से दो डिग्री ऊपर रह सकता है।
औसत से अधिक चल रहा है दिन व रात का तापमान
दो दिन से दिन व रात का औसत तापमान सामान्य से अधिक चल रहा है। मौसम विभाग के मुताबिक, दिसंबर में न्यूनतम तापमान 7.4 डिग्री और अधिकतम तापमान 24.5 डिग्री तक होना चाहिए लेकिन दोनों ही इससे अधिक चल रहे हैं। मंगलवार को अधिकतम तापमान 27.4 डिग्री दर्ज किया गया। न्यूनतम तापमान 8.7 डिग्री सेल्सियस रहा।
दिसंबर में बारिश कम होने के कारण दिन में नहीं पड़ी सर्दी
दिसंबर में इस साल बारिश कम हुई है। इस साल 2 दिसंबर को 6.6 मिमी बारिश हुई, जबकि दिसंबर 2014 में 39.7 मिमी व दिसंबर 2013 में 35 मिमी बारिश रिकॉर्ड की गई थी। दिसंबर 2013 व 2014 में अच्छी बारिश होने के कारण ठंड भी अच्छी पड़ी थी। 20 दिसंबर के बाद दिन में घने कोहरे के साथ कड़ाके की ठंड पड़ने लगी थी। इस साल रात में सूखी ठंड पड़ी लेकिन खिली धूप के कारण दिन में ठंड अधिक प्रभाव नहीं दिखा सकी।
पश्चिमी विक्षोभ नहीं रहे स्ट्रांग
मौसम विज्ञानियों के मुताबिक, पाकिस्तान व ईरान में बने पश्चिमी विक्षोभ इस बार स्ट्रांग नहीं थे। इसी के चलते दिसंबर में इस बार अधिक बारिश (मावठ) नहीं हो सकी। बारिश नहीं होने के कारण वातावरण में नमी का प्रभाव कम रहा। इससे शहर में घना कोहरा देखने को नहीं मिला।
न्यूनतम तापमान ने 3 साल का रिकॉर्ड तोड़ा
दिसंबर में न्यूनतम तापमान ने इस साल 3 वर्ष का रिकॉर्ड भले ही तोड़ा हो, लेकिन हाड़कंपा देने वाली ठंड महसूस नहीं की गई। 25 दिसंबर को इस वर्ष 3.4 डिग्री सेल्सियस तापमान दर्ज किया गया है। हालांकि पिछले वर्ष दिसंबर के अंतिम सप्ताह में कड़ाके की सर्दी का दौर चल रहा था लेकिन इस साल दिन में सर्दी गायब है। पिछले वर्ष 29 दिसंबर को अधिकतम तापमान 18.8 डिग्री व न्यूनतम तापमान 5.3 डिग्री सेल्सियस दर्ज किया था। जबकि इस वर्ष 29 दिसंबर को अधिकतम 27.4 व न्यूनतम तापमान 8.7 डिसे दर्ज किया गया। यह सामान्य से 2 से 4 डिग्री ऊपर हैं। दिन में धूप रही जबकि शाम को बादल छा गए।
क्या है अलनीनो?
मौसम विज्ञान विभाग भोपाल के निदेशक डॉ. अनुपम काश्यपि के मुताबिक, हर 4-5 साल के बाद प्रशांत महासागर का तापमान सामान्य स्तर से काफी बढ़ जाता है। इससे हवा का रुख पूरे साल बदला रहता है। इसी से अचानक सूखा, साइक्लोन और शीतलहर की असामान्य स्थिति बनती है। कभी-कभी इसका असर 4 से 5 महीने ही रहता है। लेकिन इस बार अंचल में अलनीनो का प्रभाव बारिश के बाद ठंड में भी पड़ा है। इसी के चलते अंचल में इस बार ठंड की शुरुआत देरी से हुई। दिसंबर के तीसरे सप्ताह में रात के समय कड़ाके की सर्दी पड़ी लेकिन दिन में खिली धूप निकलती रही। अब फिर से दिन व रात के तापमान सामान्य से ऊपर पहुंच गए हैं। अलनीनो ने इस बार मौसम का चक्र प्रभावित किया है।
दिसंबर में दिन का साप्ताहिक औसत तापमान
तारीख 2014 2015
3 से 9 28.1 28.9
10 से 16 22.3 24.5
17 से 23 19.2 22.9
24 से 29 18.8 24.7
नोट: अधिकतम तापमान डिग्री सेल्सियस में है।
फसल: जल्द पकेगी, पैदावार होगी कम
ठंड कम पड़ने से फसलों का नुकसान है। कृषि विवि के वैज्ञानिक डॉ. यूपीएस भदौरिया ने बताया, यदि तापमान लगातार सामान्य से ऊपर रहता है तो फसलें जल्द पकने लगेंगी। इससे उत्पादन कम होगा। इसके साथ ही किसानों काे गेहूं जैसी फसलों में पानी बार-बार देना पड़ेगा। सब्जियों के उत्पादन में भी विपरीत प्रभाव पड़ेगा।
स्वास्थ्य: मौसम में बदलाव से बीमारियां बढ़ेंगी
जीआरएमसी के मेडिसिन विभाग के एसोसिएट प्रोफेसर डॉ. अजयपाल सिंह के मुताबिक, तापमान सामान्य से अधिक रहने पर बीमारियां अधिक बढ़ेंगी। ऐसे मौसम में वायरस सक्रिय होंगे। इससे सर्दी, जुकाम, खांसी, वायरल फीवर, अस्थमा व निमोनिया के मरीज बढ़ेंगे। बीमारियों से बचाव के लिए लोग गर्म कपड़े जरूर पहनें।
मौसम वैज्ञानिक डॉ. अनुपम काश्यपि के मुताबिक, जनवरी में अधिकतम तापमान सामान्य से ऊपर रहने की संभावना है। जबकि शाम से मौसम सर्द हो जाएगा।
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva awa_Deva hin_Deva awa_Deva hin_Deva bho_Deva bho_Deva bho_Deva bho_Deva bho_Deva hin_Deva hin_Deva hin_Deva hin_Deva awa_Deva